בס"ד

**גיליון הש"ס המפורש- מסכת מועד קטן**

 **לרבינו עקיבא אייגר זצ"ל**

 נכתב ונערך על ידי **הרב משה חיים הר-נוי**, רב קהילתי שכונת אם המושבות בפתח תקווה

והוספתי מעט תוספות ממני הקטן לדברי קודשו , וקראתי להן "דבר משה"

 **דף ב עמוד א**

**\*ובשביעית בין ממעיין-** המשנה אומרת שמשקים בשביעית בית השלחין (שדה שצריכה השקייה תדיר כי עומדת בהר) . רבינו מפנה לתוד"ה "מרביצין" (מו"ק ו ,א) . תוספות מציינים כי רש"י בפירושו לדף ו חזר בו לכאורה ממה שכתוב במשנה. במשנה אמר רש"י שמותר להשקות בשביעית אפילו בית הבעל והבינו תוספות שרש"י **התיר כל צרכה** ואילו בדף ו' רש"י פירש שמותר בשביעית להשקות רק **"השקאה מועטת**" .

 **דף ב עמוד ב**

**\*תוד"ה "חייב שתיים"-** הגמרא מקשה ממימרא של רב כהנא על רבה ורבי יוסף. תוס' מסבירים כי כיוון שרב כהנא "גברא רבה" הרי שלמרות היותו אמורא אפשר להקשות ממנו על אמוראים , יחד עם זאת תוספות לא גורסים לאחר הקושיה את המילה "קשיא" מאחר שלמרות שניתן להקשות מרב כהנא , אם האמוראים עליהם הקשו לא יכולים לתרץ, לא משתמשים במונח "קשיא".

רבינו מפנה למקום נוסף (בבא בתרא נב,ב) בו יש קושיה על אמורא (שמואל) מדברי אמורא אחר (רב פפא הביא מעשה ברבא שהסתמך על דברי רב הונא בר אבין( והגמרא מסיימת "קשיא".[[1]](#footnote-1)

 **דף ג עמוד א**

\*מנין לעידור וקשקוש ולכיסוח- רבינו מתקן את הגירסה במקום "לכיסוח" הוא גורס "ולנכוש".

 **דף ה עמוד א**

**\*ת"ל וראה עצם אדם-** הגמרא לומדת מן הפסוק כי חיוב ציון הקברות הוא מדברי נביאים. רבינו מפנה לתוד"ה "ובנה אצלו" (נדה נז, ב) . הגמרא אומרת שכותים נאמנים על עדות היכן יש קבר כדי לציינו מפני שזה כתוב בפירוש בנביאים. ותוספות מעירים כי המקור לכך הוא גמרתינו שם יש קישור בין הפסוק "וראה עצם אדם..." לבין "מציינים על (את) הקברים.

 **דף ה עמוד ב**

**\*תוד"ה "יש בה אילנות"-** הגמרא אמרה שדה שאין בה אילנות זה מפני שידוע שאבד בה קבר (ואם היו נוטעים אילנות יכול להיות שהם היו מאהילים על הקבר). תוספות מציינים (בהסבר השני ) כי זו לא חייבת להיות הסיבה למה אין אילנות בשדה, והמילה **"בידוע"** נאמרה רק מפני שבחלק הראשון של המשפט נאמרה אותה מילה .

רבינו מפנה לתוד"ה "על גבי כולם" (נדה סד,ב) האומר כי כאשר מופיעה המילה "בידוע" בגמרא אין פירושו 100% אלא הכוונה שיש במה לתלות בסבירות גבוהה.

 **דף ז עמוד א**

**\*תוד"ה "אמר רבי נראין...."-** רבינו מפנה לדברי תוספות יו"ט (מגילה פ"א, מ"ז) הסובר כי מצורע מוחלט בלבד צריך פריעה ופרימה אך לא מצורע מוחלט שזה לא כדברי התוספות אצלינוץ לעומת זאת "טמא טמא יקרא" זה בכל מצורע ובכלל בכל מי שהוא טמא כדי להזהיר אנשים שלא יתקרבו אליו ויטמאו.

 **דף ח עמוד א**

**\*תוד"ה "ספר כריתות..." –** תוספות מציינים כי לעיתים ממילים מסויימות בתורה לומד אמורא א' לימוד ואמורא ב' לומד את ההלכה הזו מפסוק אחר ואילו מהפסוק שהביא הראשון הוא לומד הלכה שונה. הגמרא מעדיפה את הלימוד הקצר והברור למרות שיש מחלוקת אם ללמוד מהפסוק הזה בכלל את ההלכה הזו. ומדגים תוספות כמה דוגמאות ואחת מהם המילים "ספר כריתות".

רבינו מפנה לשני מקורות נוספים בהם תוספות מביא אותו עקרון"

\*זבחים קיז, א- מניין שמצורע יש לבד ולא עם מצורעים אחרים שנאמר "בדד ישב"

\*כריתות טו, א- מניין שהבא על אחותו שהיא גם אחות אביו וגם אחות אמו חייב על כל אחד ואחת שנאמר "ערות אחותו גלה".

 **דף ח עמוד ב**

**\*תוד"ה "בחגך"-** הגמרא לומדת שאין לשאת נשים במועד שנאמר "ושמחת בחגך" ולא באשתך. תוספות מציינים כי זו דרשה גמורה ולא אסמכתא.

רבינו מפנה לקושיית תוספות ד"ה "כשמסר" (כתובות מז, א) . הגמרא אומרת כי מדובר שהאב מסר את בתו לאשה בשבתות וימים טובים. תוספות שואלים הרי למדנו בגמרא שלנו שאסור להתחתן בימים טובים? תוספות תירצו שני תירוצים:

א. מדובר שהאב מסר את בתו לחופה לפני כניסת יום טוב שאז אסור בעשיית מלאכה (תוספת יום טוב) אך עדיין מותר להתחתן כי לא חלה מצוות ושמחת בחגך

ב. מדור בנישואין ביום טוב עצמו אך בלא סעודה ולכן לא עבר על מצוות "ושמחת בחגך" כי השמחה לא גדולה כמו נישואין עם סעודה.

 **דף ט עמוד א**

**\*דקדושתו קדושת עולם-** רבינו מפנה לתוד"ה "קדושתו" (שבועות טז ,ב). תוספות אומרים כי בית המקדש הראשון נקרא קדוש קדושת עולם למרות שהוא נחרב בסוף, משתי סיבות:

א. הכוונה קדושה ממושכת ולאו דווקא לעולם ב. המקום התקדש קדושת עולם ולא הבניין עצמו

 **דף ט עמוד ב**

**תוד"ה "כאן במצוה"-** הגמרא אומרת שמצווה שאפשר לעשותה על ידי אחרים, אין להפסיק בשבילה לימוד תורה ואילו מצווה שאי אפשר לעשות ע"י אחרים , מפסיקים בשבילה לימוד תורה. תוספות מדגימים את תשובת הגמרא ע"י רבי שמעון בר יוחי (שתורתו אומנותו) שמפסיק את לימודו לנטילת לולב (מצווה שאי אפשר לעשות על ידי אחרים) אך לא לקריאת שמע ותפילה.

רבינו מקשה מהגמרא במסכת שבת (יא, א) שם כתוב בפירוש כי לתפילה אכן יש הבדל בין רשב"י לאדם רגיל אך בקריאת שמע אין הבדל **וגם לרשב"י צריך להפסיק את לימוד התורה לקרוא קריאת שמע.** והשאיר רבינו בצריך עיון. [[2]](#footnote-2)

 **דף י עמוד א**

**\***רבינו מתקן את גירסת הגמרא: מעמידין תנור וכירים וריחים

 **דף י עמוד ב**

**\*תוד"ה "ואין מונעין"-** בגירסת הגמרא היה כתוב "רבא שרא לסירוקי סוסיא" ורש"י פירש לסרק את הסוסים במסרק של ברזל (בלבד). תוספות הקשו הרי הלכה כרבי שמעון שדבר שאין מתכוון מותר ואם כן מותר גם במסרק של עץ (בלשון הגמרא מותר גם לקרד וגם לקרצף).

רבינו מצייו כי הרא"ש מתקן את דברי האומר בגמרא לא "רבא" אלא "רב" , ורב הרי פוסק כרבי יהודה –דבר שאין מתכוון אסור ולכן מותר לקרצף (מגרדת ברזל) אך לא לקרד (מגרדת עץ שעושה חבורה).

 **דף יא עמוד ב**

**\*לא מבעיא בימי אבלו-** רבינו מפנה לתוד"ה "עשה יחיד". תוספות מחלקים בין איסור מלאכה בימי האבל שזהו איסור דרבנן לבין שאר איסורים בימי האבל שהם איסורים דאורייתא. לכן , בגמרא שלנו שעוסקים במלאכה בימי האבל כתוב שזהו איסור דרבנן (בניגוד לאיסור מלאכה במועד שהוא דאורייתא)

 **דף יב עמוד א**

**\*וכל שאינו עושה-** הגמרא קבעה כלל שכל דבר שיכול לעשות בעצמו יכול לומר לגוי לעשות וכל דבר שאינו יכול לעשות בעצמו אינו יכול לומר לגוי. רבינו מפנה למסכת לתוד"ה "אבל הכא" (בבא מציעא צ,א). הגמרא בבא מציעא דנה בשאלה אם יכול אדם לומר לנכרי "חסום פרתי ודוש בה". בצד הראשון של הספק מציינת הגמרא כי בשבת אסור לומר לנכרי לעשות מלאכה שאסור ליהודי לעשות כי מדובר באיסור סקילה , אך אולי במקומות שיש "רק" איסור לאו מותר. תוספות מקשים והרי למדנו בגמרתינו שאין לומר ביום טוב לנכרי לעשות דבר שאסור ליהודי לעשות , והרי מלאכה ביו"ט זה איסור לאו בלבד? והשיבו תוספות כי כיוון שמלאכה בשבת איסור סקילה אז מלאכת יום טוב גם כן חמורה למרות שהיא רק לאו.

 **דף יד עמוד ב**

**\*נמצאת אבילות נוהגת בקטן-** הגמרא מקשה על הדין שמשווים יוצא מבית האסורים לדין קטן שנולד במועד לעניין גילוח. הרי קטן כלל לא חייב באבילות ולכן גם אם לא נולד בחול המועד עצמו , מותר תמיד לגלח אותו אם יש צורך.

רבינו תמה על עצם הקושיה. הרי אם קטן אין בו דין אבילות אם כן הכלל שנקבע הוא אכן נכון , כל מי שמותר לו לגלח במועד , מותר לו לגלח בימי אבלו. ודווקא זה מחזק את הכלל ולא מקשה עליו. והשאיר **בצריך עיון גדול.**

\***מי קתני הא אסורין-** רב אשי סובר שאין להקשות קושיה שעלתה מתוך דיוק מדבר מפורש כי שמא הדיוק איננו נכון. רבינו מפנה לזבחים קב , א. **ולא מצאתיו .**

**\*לא מבעיא קאמר-** הגמרא אומרת כי פשיטא שמצורע לא נוהג טומאתו ברגל והחידוש הוא שאם נטהר במועד מותר לו לגלח ולא חוששים שמא לא יביא קורבן בזמנו מיד אחרי הגילוח אלא ישהה את הקורבן עד יום טוב האחרון. רבינו מפנה לתוד"ה"העולין מטומאה לטהרה" (יח,ב) המסיק כי יש קשר בין כיבוס בגדים של מצורע להבאת קורבן ואם נתיר למצורע לכבס בגדיו ברגל שמא ישהה קורבנותיו עד יום טוב אחרון כשם שחששנו לגבי היתר גילוח למצורע שנתרפא ברגל.

**\*מכלל דכולי עלמא אסור –** הגמרא אומרת שאבל אסור בתספורת כי רק לבני אהרן נאמר כי באבלותם יגדלו שער (ראשיכם אל תפרעו) , מכאן שכל אבל אסור. רבינו מפנה לתוד"ה "ואינו אוכל" (כג, ב) שם פוסק ריב"א כי גם אונן אסור בתספורת מאחר שהפסוק עוסק בבני אהרן **האוננים** בטרם קבורת נדב ואביהוא.

 **דף טו עמוד א**

\***תוד"ה "ובעלי נדות מותרין**"- בסוף דבריו מביא תוספות תוספתא האומרת כי רבי יהודה מודה שבועלי נדות צריכים טבילה לדברי תורה כי הפסול שלהם נובע מענייני קרי .רבינו מפנה למשנה למלך (הלכות ביאת מקדש, ג, ג) התמה על דברי התוספות הללו וסובר שטומאת בא על הנדה אינה קשורה לטומאת שכבת זרע.

 **דף טו עמוד ב**

**\*הא כיצד? יצא לדרך..." –**הגמרא אומרת כי אבל היוצא לדרך יכול לנעול נעליו וכאשר יגיע לעיר יחלוץ מנעליו . רבינו מפנה לתוספות ד"ה "אם יכול" (מסכתנו, דף כז עמוד א) שם דנים התוספות בשאלה אם אבל אסור לצאת מפתח ביתו כיצד כתוב אצלינו שכאשר הוא נמצא בדרך יכול לנעול נעליו , ותירצו התוספות כי מדובר בדבר האבד ולכן היה מותר לו ללכת לסחורה גם מחוץ לעיר על מנת שלא להפסידו.

**\*תוד"ה ד"ה "לא אשארא"-** תוספות אומרים כי רבינו תם אוסר לרחוץ כלל בט' באב ויוה"כ חוץ מידיו שחרית דחשיב להו כמו מלוכלכות בטיט וצואה הואיל ואינו יכול ליגע בפיו ועיניו משום בת מלך. רבינו מפנה למסכת שבת (קט, א) שם מבואר כי אותה רוח רעה השורה על הידיים לאחר שנת הלילה מקפידה לבדוק שהאדם אכן נוטל ידיים כמו שצריך ואם לא, עדיין יכולה להזיק לו וכן מובא שם מאמר של רבי יוחנן "פוך מעביר בת מלך, ופוסק את הדמעה, ומרבה שיער בעפעפים".

**\*תוד"ה "אלא אשארא" –** תוספות מעירים כי הגמרא העלתה כמה שאלות לגבי הלכות מצורע והביאה הוכחות מכך שכתוב במאמרים העוסקים באבלות "וכן אתה מוצא במצורע ובמנודה". הגמרא דחתה כל הוכחה ואמרה הלכות אכן שוות אבל לא **בנושא הזה אלא בכל הנושאים האחרים.** תוספות מציינים כי תירוצי הגמרא סותרים אחד את השני.

רבינו מקשה הרי להלכה בתענית ציבור מותר לרחוץ כל גופו בצונן ובחמין חלק מגופו ואילו באבל אפילו אצבעו במים חמין אסור . אם כן זהו ודאי דבר ששונה בין מנודה (איסורי תענית מדין נידוי לשמים) לאבל . ואז אפשר לומר כי זהו הסעיף השונה אך בסעיפים אחרים שווה דין מנודה לאבל (למשל בדיו נעילת הסנדל) ומדוע תוספות אמרו שאין להכריע בין הסעיפים המופיעים בגמרא? **והשאיר רבינו בצריך עיון גדול.**

 **דף טז עמוד ב**

**\*דוד שירה אתה אומר-** הגמרא אומרת כי חטא דוד שאמר שירה על מפלתו של שאול. רבינו מפנה לתוד"ה "והאמר" (יומא כב, א) השואל מדוע הגמרא ביומא לא מזכירה את החטא הזה של דוד , כאשר היא מונה את חטאיו?

תוספות עונים כי מכיוון שדוד נרדף על ידי שאול, זה שאמר שירה על מפלתו נחשב לו לשגגה ולכן גם הפרק בתהילים מתחיל במילים "שיגיון לדוד..." (מלשון שגגה).

**\*הוא עדינו העצני-** הגמרא מסבירה מדוע נקרא דוד "עדינו העצני". רבינו מפנה לרש"י ד"ה "בני עדין" שם רש"י מצטט את הגמרא שלנו.

 **דף יז עמוד א**

**\*אי במילי דשמיא-** הגמרא אומרת כי אם תלמיד נידה מישהו לכבוד שמים , אותו אדם גם מנודה לרבו של אותו תלמיד , אך אם נידה לכבוד עצמו – מנודה לתלמיד לא מנודה לרב.

רבינו מפנה לתוד"ה "מפקנא " (סנהדרין ח,א) . הגמרא מספרת כי המארח של רב בא לדין תורה אצלו ורב לא רצה לדון ושלח אותו לרב כהנא. כשראה רב כהנא כי האיש מאוד זחוח הוא אמר לו : תציית לדין ןאם לא – "אוציא לך את רב מהאוזן שלך". התוספות אומרים כי כיוון שמדובר במילי דשמיא (אם אותו אדם לא יציית לפסק הדין) הרי שאם התלמיד מנדה גם הרב מחוייב להכיר בנידוי

**\*למערתא דדייני וקיבלוהו-** הגמרא במסכת שבת (י,א) אומרת כי רבי אמי ורבי אסי הפסיקו את לימוד התורה כאשר בא לפניהם דין. רבינו מפנה לתוד"ה "אי איכא" המקשה מהגמרא שלנו ממנה מוכחדיין פחות חשוב מתלמיד חכם (שהרי אותו אדם שמת בנידוי לא נכנס לקבורה למערת החסידים אבל נכנס למערת הדיינים. ותירצו תוספות כי אצל דייני אמת לאמיתה חשוב דין מתלמוד תורה ואצלינו מדובר על דיינים ברמה נמוכה יותר .

\***אמר רב הונא באושא התקינו-** רבינו מעיר כי בגירסת הכסף משנה (הלכות תלמוד תורה פ"ז, ה"א) כתוב "רב אויא".

 **דף יז עמוד ב**

**\*תוד"ה "ותנא דידן"-** הגמרא אומרת כי במקרה שחל יום השביעי של האבל בשבת שהיא גם ערב הרגל לשיטת תנא דידן לא יכול לגלח ביום שישי לא נכנס עדיין היום השביעי. ושואלים תוספות מדוע לא נאמר שאכן מותר לו לגלח במועד עצמו אלא שהתנא לא מנה את כל המקרים ("תנא ושייר") שמותר לגלח במועד מפני שלא היה זמן לפני כן?

רבינו מפנה לתוד"ה "חסר אחת" (שבת עה, א) . התוספות קובעים כלל כי בכל מקום שהמשנה כותבת "אלו" אין לומר תנא ושייר . כאן נפתחת המשנה במילה "ואלו מגלחים במועד" ולכן אין לומר תנא ושייר. וכן חזר התוספות על הכלל הזה בכתובות (כט, א) במשנה "ואלו נערות שאין להן קנס...ועל הכותית)

 **דף יח עמוד א**

**\*אשה עוברה תפיל**- רבינו מפנה לתוד"ה "ליכא" (סנהדרין נט, א) ולא זכיתי להבין במה קשור התוספות לגמרתינו.

\*תוד"ה "ובגנוסטרי" –התוספות כותבים : ומפרש טעמא דמחמרינן במועד טפי מבאבל ולא כרב שישא בריה דרב אידי דאמר דברים המותרין בחולו של מועד אסורין בימי אבלו

רבינו מציין כי רב שישא בריה דרב אידי אמר דבריו בדף יא, א

 **דף יח עמוד ב**

**\*מאן לימא לאן דברצון חכמים-** בר הדיא אמר כי ראה שמוציאים בימה של טבריה ספלים מלאים בבגדי כותנה בחול המועד (כלומר היו מכבסים). אביי שאל מי שאמר שזה היה באישור חכמים ?

רבינו מפנה לשו"ת מהרי"ט (ח"א, סימן פג). בגמרא שלנו יוצא כי גם אם חכמים לא מחו , זה לא נקרא הסכמה אלא אם כן הסכימו במפורש. המהרי"ט מקשה מהגמרא במסכת עבודה זרה ממנה מוכח שאי מחאה פירושו הסכמה שהרי כך דברי הגמרא:

בעי מיניה רשב"ל מרבי תנינא עטלוזא של עזה מהו אמר ליה לא הלכת לצור מימיך וראית ישראל ונכרי ששפתו שתי קדרו' על פי כיר' אחד ולא חשו להם חכמים משום בשר נבלה

ותירץ, כי באיסור דרבנן (כיבוס בחול המועד) חכמים מחו פעם אחת וראו שזה לא משפיע , לכן לא הוסיפו למחות ואין לפרש את אי המחאה כהסכמה, אך באיסור דאורייתא (נבלה) חכמים היו צריכים למחות עוד ועוד ומכיוון שלא מחו , הרי שאי המחאה היא הסכמה .

 **דף יט עמוד א**

**\*רש"י ד"ה שמונה ימים-** רש"י מסביר כי מי שקבר מתו שמונה ימים לפני הרגל בטלה ממנו גזרת שלושים על ידי הרגל ומותר מייד אחרי הרגל לספר, לכבס ולגהץ

רבינו מפנה לרש"י ד"ה "מקום שמותר" (יבמות מג, א) שם כותב רש"י שאבל בשלושים כלל לא אסור **בכיבוס**  (אלא רק בשבעה). וכן מפנה רבינו לתוספות ד"ה "כל שלושים" (מו"ק כג, א) הסובר גם כן שאבל בשלושים אינו אסור בכיבוס אלא רק בגיהוץ.

**\*רש"י ד"ה ואין עולין-** רש"י מביא דעה המחלקת בין מי שישב שישב לפני הרגל שלושה ימים למי שישב באבילתו פחות שאז עליו להשלים לאחר הרגל. רש"י אינו מקבל את הדעה הזו ואומר כי אפילו אם ישב שעה אחת לפני הרגל בטלה גזירת שבעה.

רבינו מקשה הרי בפירוש הגמרא בדף כ, א אומרת כי התנא של משנתנו שאמר שמי שישב שלושה ימים לפני הרגל בטלה ממנו גזרת שבעה, דווקא אמר כלומר אם ישב פחות משלושה ימים צריך להשלים אחרי הרגל ומדוע רש"י דחה את הדעה הזו? והשאיר רבינו בצריך עיון.

**\*תוד"ה "וטווה" –** תוספות מעירים שלא רק מלאכה אסורה בחול המועד אלא גם טרחה אסורה . רבינו מפנה לתוספות ד"ה "מכניס אדם פירותיו" (מו"ק יב, ב). התוספות קובעים כלל שרק דבר שהוא מלאכה לא התירו גם את הטרחה שלו אך דבר שאינו מלאכה אינו אסור הטרחה שלו כגון מכניס אדם פירותיו מפני הגנבים.

 **דף יט עמוד ב**

**\*למנין שבעה לא קמיבעיא לי דלא נהגא מצות שבעה ברגל-** הגמרא אומרת כי הקובר מתו ברגל אין הרגל עולה למניין שבעה אך מתלבטת האם עולה למניין שלושים ? רבינו מפנה לתוד"ה [[3]](#footnote-3)"יש אבילות בשבת". התוספות שואלים אם שבת עולה למניין שבעה מדוע רגל אינו עולה למניין שבעה? והשיבו כי ברגל כתוב "ושמחת" ולכן גם דברים שבצינעא לא נוהגם בו בעוד שבשבת לא כתוב מצוות שמחה ולכן יש אבילות בשבת בדברים שבצינעא ולכן עולה למניין שבעה

\* **תוס' ד"ה שאסור ברחיצה וכו' ובשביעי לאבא שאול**- רבינו מגיה "ובשמיני"

\***אותו ד"ה בתוספות-** הגמרא אומרת כי כולם (גם אבא שאול שסובר מקצתה יום ככולו) מסכימים שאם חל יום שלישי של אבילות בערב יו"ט צריך להמתין את כל היום ורק אז לרחוץ בערב או בחול המועד. רבינו מפנה לתוד"ה "ואמר לאחותה בבית הקברות". התוספות אומר כי אשתו של רבי יוסף הכהן נפטרה בערב פסח והספיק לשבת שעה אחת לפני חג ולכן בטלה ממנו גזרת שבעה . אך בעוד אדם רגיל בטלה ממנו הגזרה רק בכניסת החג, רבי יוסף הכהן היה זקוק להנשא לאחות אשתו כדי לטפל בילדים הקטנים רק במקרה זה בטלה גזרת שבעה מייד .

\***תוד"ה ומלאכתו-** הגמרא אומרת כי מי שישב יומיים לפני הרגל , צריך להשלים חמשה אחרי הרגל ובמשך הרגל מלאכתו נעשית על ידי אחרים. תוספות אומרים כי מדובר בדבר האבד ולכן מלאכתו יכולה להעשות על ידי אחרים אפילו בביתו של האבל . רבינו תמה כיצד הקילו כאן אפילו בתוך שבעת האבילות לעשות מלאכתו על ידי אחרים? והשאיר בצריך עיון גדול .

 **דף כ עמוד א**

**\*אורי ליה רבי אלעזר לרבי פדת בריה-** הגמרא אומרת כי רבי אלעזר הורה לרבי פדת בנו כי גם אם אדם קבר מתו ברגל ולא התחיל עדיין לשבת שבעה , הרגל עולה למניין השלושים.

רבינו מפנה לתוד"ה "ואמר רבי פדת" (נדה ח, א) השואל כיצד היה רבי פדת בנו של רבי אלעזר והרי מוכח מן הגמרא במסכת ברכות כי לרבי אלעזר לא היו בנים שהרי רבי יוחנן שבא לנחמו אומר לו "אי משום בני..." (הכוונה שאין לך) והשיבו התוספות כי יתכן שאחרי המפגש בין רבי יוחנן לרבי אלעזר נולד רבי פדת או שהיו לרבי אלעזר בנים ומתו מקצתם.

\***הן הן דברי בית שמאי-** רבינו מפנה למסכת כתובות (ס,ב) לגבי מתי מותר לאשה מינקת להנשא לאחר מות בעלה . וגם שם מופיע אותו לשון "הן הן דברי בית שמאי...".

**\*תוד"ה "שכבר"-** התוספות מביאים מחלוקת האם מי שקבר את מתו ברגל יעשה סעודת הבראה לאחר הרגל. רבינו מפנה לתו"דה "אלא קרוביו" (מו"ק כד, ב) הכותב כי נראה שסעודת הבראה עושים בחול המועד.

 **דף כ עמוד ב**

**\*והולך אחרי כלי-** רבינו מפנה לתוספות ד"ה "אלא קרוביו " שתמה כי אם יש הבראה בלא אבילות (כגון במקרה של קובר מתו ברגל שמתחיל אבלותו רק אחרי הרגל) מדוע רבי חייא לא אמר לשמשו כאשר הגיע אליו שמועה רחוקה על פטירת אחיו ואחותו (ההורים של רב) שיכין לו סעודת הבראה למרות שאינו צריך לנהוג ימי אבילות.

**\*מי שאין לו חלוק-** הגמרא אומרת כי מי שלא היה לו חלוק לקרוע בזמנו ונזדמן לו חלוק בתוך שבעה – יקרע ואם לאחר שבעה לא יקרע. רבינו מפנה לתוספות ד"ה "וכל קרע" המקשה כיצד אומרת הגמרא בדף כד שכל קרע שאינו בשעה חימום אינו קרע והרי למדנו בדף שלנו שמי שלא היה לו בגד לקרוע , יכול לקרוע כשיזדמן לו בתוך שבעה ? והשיבו שאצלינו מדובר שעשה קרע אבל לא בבגד וכאן זה רק השלמת קרע בבגד בעוד שבגמרא בדף כד מדובר במי שלא קרע כלל. תירוץ נוסף מי שאין לו חלוק בעת חימום יקרע כאשר יזדמן לו ובדף כד מדובר שהיה לו חלוק ולא קרע ולכן לא יקרע עוד.

רבינו מפנה גם לתוד"ה "כי תניא" (באותו הדף(. התוספות מקשים כי בגמרא שלנו מוכח כי על אביו ואמו קורע לעולם ואילו בגמרא בדף כד משמע שרק בשבעה יכול קורע על אביו ואמו. והשאירו התוספות בצריך עיון.

 **דף כא עמוד א**

**\*ודלמא מילתא יתירתא-** הגמרא מנסה ללמוד שקריעת אבילות בעמידה מדוד המלך "ויקם המלך ויקרע את בגדיו,. הגמ' דוחה ואומרת כי יתכן ואין חיוב לעמוד ודוד עשה "מילתא יתירתא". רבינו מפנה לתוד"ה "משכם משילו". (מו"ק כו,א) הגמרא אומרת כי לומדים שהרואה ערי יהודה בחורבנן צריך לקרוע מהפסוק : "ויבאו אנשים משכם משלו ומשמרון שמנים איש מגלחי זקן וקרעי בגדים ומתגודדים ומנחה ולבונה בידם להביא בית ה'". שואלים התוספות ומדוע שלא נאמר גם כאן שאין חיוב לקרוע אלא הם עשו "מילתא יתירתא"? ועונים תוספות כי אפשר לומר את הזה על פרט מסויים במצוות קריעה (לעמוד בעת הקריעה), אבל הקריעה עצמה לא היו עושים מילתא יתירתא עם לא היה חיוב.

**\*תוד"ה "אלו דברים"-** תוספות מסבירים כי אבלים כבר לא חייבים בעטיפת הראש (כישמעאלים) כי הדבר לא נהוג והיה מביא לידי שחוק על האבל. רבינו מפנה לתוספות ד"ה "ושמואל לטעמיה" (מו"ק כד, א) שם אומרים התוספות כי לשיטת שמואל צריך לעטוף כעטיפת הישמעאלים . אך שליטת רב שהלכה כמותו אין חובה דווקא לעטוף כעטיפת הישמעאלים [[4]](#footnote-4)

 **דף כב עמוד א**

**\*רצה ממעט בעסקו-** הגמרא אומרת כי על שאר קרובים אם רצה ימעט בעסקו ואילו על אביו ואמו חייב למעט . רבינו מפנה לתוספות ד"ה "אם יכול" (כז,א) הסוברים כי מדובר בדבר האבד אך אם מדובר בדבר שלא אבד גם על שאר הקרובים חייב לוותר על מסחרו.

 **דף כג עמוד א**

**\*שבת ראשונה אינו יוצא-** רבינו מפנה לתוד"ה "אם יכול" (מו"ק כז , א) . התוספות דנים בשאלה באיזה מקרה יהיה מותר לאדם שאבל על אביו ואמו לסחור . רש"י פירש שמדובר באדם שיצא בדרך ועדיין לא ידע שנפטרו אביו ואמו ולכן התירו לו לעסוק בסחורה . התוספות אינם מסכימים עם רש"י ואומרים כי אבל לא יצא מפתח ביתו אלא **לסחורה בדבר האבד** שאז מותר לו (והוכיחו מכך שכתוב "יצא לדרך נועל...").

\***בגרדא דסרבלא רבי** - רבינו מפנה לתוספות ד"ה "ברכת אבלים" כד, ב. התוספות מביאים בשם ר"י הזקן שבגדים שהיו מכובסים לפני האבל מותר לאבל ללבוש אותם בימי אבלו. לכאורה מקשים תוספות , אין הוכחה שאביי בגמרא שלנו (שלבש גרדא דסרבלא ) סובר כרבי המתיר בגד לבן ישן , אולי פשוט מדובר בבגד שהיה מכובס לפני ימי האבל ? תשובת התוספות היא שמכך שאביי הקפיד ללבוש דווקא בגד **לבן ישן** למרות שהיו לו גם בגדים לבנים חדשים מכובסים מתקופת טרום אבל ומכאן שהוא פוסק כרבי.

**\*תוד"ה "ואמר לאחותה"-** רבינו מתקן את הגירסה "לבעול" במקום "לנעול"**[[5]](#footnote-5)**

 **דף כג עמוד ב**

**\*וחייב בק"ש וכו'-** רבינו מעיר כי בברכות בברייתא זו איתא וחייב בכל מצות האמורות בתורה וברי"ף שם חייב בק"ש ותפלה ובכל מצות האמורות בתורה:

 **דף כד עמוד א**

**\*אסור איתמר ומשמיה דרבי יוחנן איתמר-** רבינו מקשה שאינו יודע מה החידוש בדברי רב פפא והרי זו ברייתא מפורשת כא, א. [[6]](#footnote-6)

 **דף כד עמוד ב**

**\*תוד"ה "אלא..כגון ברגל"-** התוספות אומרים כי יש מקרים שיש סעודת הבראה בלא אבילות. כגון חכם שמת שכתוב שהכל קרוביוכלומר מברים (סעודת הבראה) למרות שאין אבילות ברגל.

רבינו מפנה לתוד"ה "שכבר" (מו"ק כ, א) ושם הוכיח רבינו מהתוספות כאן, שאומנם אין אבלות ברגל אך יש סעודת הבראה .

 **דף כה עמוד א**

**\*מילתא דלרביה לא ס"ל אנן ניקום נעביד-** רבינו מפנה למסכת בבא קמא (יז, א) שם מקשים התוספות כיצד כתוב אומר רבי נחמיה בגמרא שחזקיהו המלך בעת הלוויתו הונח ספר תורה על מיטתו והרי למדנו אצלינו שאין לעשות כן? ותירצו התוספות " דשאני חזקיה דהוה גדול בתורה ובמעשים טובים ביותר". [[7]](#footnote-7) [[8]](#footnote-8)

 **דף כז עמוד ב**

**\*תוד"ה "בכליכה"-** רבינו כותב כי תוספות מצייינים כי יש מספר תקנות שתוקנו "שלא לבייש את מי שאין לו/ לא יודע". ולכן הוא מקשר זאת לקריאת התורה ששליח הציבור קורא לכל העולים כדי לא לבייש את מי שלא יודע לקרוא.

1. דבר משה- ואכב כך יש לציין את דברי **הרשב"ם** במקום שמסביר מדוע לפעמים כתוב בסוף הקטע "קשיא" ולפעמים "תיובתא"

נקטינן מרבותי ז"ל כל היכא דאמר בגמ' תיובתא דפלוני תיובתא בטלו דברי מי שהתיובתא עליו לגמרי אבל היכא דעלתה בקשיא כי הך דשמואל לא בטלו דבריו דאמרינן לא הוה ברירא להן דבטלה שמועה זו לגמרי אלא לא אשתכח פירוקא בההוא שעתא דתליא וקיימא ואעפ"כ אין נראה בעיני דלא שנא תיובתא ולא שנא קשיא דקאי אמילתא דאמוראי חדא היא ולא הויא עיקר אלא לגבי תיובת' ממשנה או מברייתא שייך לומר תיובתא ומפירכא דאמוראי שייך למימר קשיא ו [↑](#footnote-ref-1)
2. דבר משה- רבינו מציין את אותה הקושיה גם במסכת שבת יא ,א ושם מפנה לתירוץ של שו"ת הראנ"ח סימן מח [↑](#footnote-ref-2)
3. דבר משה- לענ"ד התכוונו המדפיסים לתוספות אחריו ד"ה "מאן דאמר" [↑](#footnote-ref-3)
4. דבר משה- לענ"ד זו קושיה של רבינו על תוספות. אם הלכה כרב כפי שכתבו בדף כד אם כן מדוע לא לחייב את האבל לעטוף עטיפה רגילה ולא יביא הדבר לידי שחוק כפי שחששו תוספות כאן. [↑](#footnote-ref-4)
5. וכך כתוב בגירסתנו [↑](#footnote-ref-5)
6. דבר משה- לקושיה זו מצינו כמה תירוצים:

**קרן אורה:** ונראה דרבנן קאמרי משמיה דשמואל חייב מיתה אתי למימר בזה דלא תקשי עלי' דשמואל מת"ק דאסר בתשהמ"ט להכי קאמרי דתשהמ"ט חמיר איסורא דחייב מיתה ומודה שמואל בזה דצריך להחמיר אף בשבת ור"פ לא ס"ל הכי להכי קאמר להו אסור איתמר ומשמיה דר' יחנן ואתא ר"י לאשמעינן דאפילו בשבת אסור כדאמר ר"י דברים שבצינעא נוהג

**שפת אמת:** ואפ"ל דקמ"ל דאפי' למ"ד מקצת היום ככולו וי"א דגם מקצת לילה מהני מ"מ בתשמיש אסור כל יום השביעי כנ" [↑](#footnote-ref-6)
7. דבר משה- מהר"ץ חיות מביא את קושייתו ותירוצו של הגאון רבי יהונתן אייבשיץ : נ"ב עי' יערות דבש מהגאון מוה' יהונתן ז"ל ח"ב דרשה ז' מ"ש לתרץ ש"ס דכאן דבל"ה קשה איך מניחין ס"ת ע"ג ארון של מת הרי הוה לועג לרש כמו שאסרו לילך בציצית על בית הקברות רק כאן כיון שנותנין ס"ת על מטתו של צדיק אשר קיים כל התורה כולה תו ליכא לועג לרש. דהרי הנפטר עשה המבוקש ממנו על פי התורה בהיותו בחיים חיותו [↑](#footnote-ref-7)
8. הרב שטיינמן זצ"ל בספרו איילת השחר על בבא קמא מקשה הרי גם חזקיהו בימי חייו היה אסור לישב על מיטה שיש עליה ספר תורה ואחרי מותו התירו ואם כן היה צריך להיות כך גם לגבי רב הונא שבחייו אסר לשבת על מיטה שיש בה ספת תורה, אך אחרי מותו לא צריכה להיות בעיה . [↑](#footnote-ref-8)